b"\n_START_ARTICLE_\nBatalla de Tsingtao\n_START_SECTION_\nSituaci\xc3\xb3 abans de l'inici de les hostilitats\n_START_PARAGRAPH_\nDes de la seva unificaci\xc3\xb3 el 1871, l'imperi Alemany havia buscat una expansi\xc3\xb3 colonial que pretenia situar al pa\xc3\xads entre les majors pot\xc3\xa8ncies colonials del moment, en igualtat amb els imperis brit\xc3\xa0nic i franc\xc3\xa8s. Aix\xc3\xb2 inclo\xc3\xafa l'establiment de col\xc3\xb2nies a ultramar. Aquesta pol\xc3\xadtica dugu\xc3\xa9 a la incorporaci\xc3\xb3 a l'imperi de diversos territoris a l'\xc3\x80frica i a Oceania. En el cas d'\xc3\x80sia la pol\xc3\xadtica expansionista es bas\xc3\xa0, igual que la de les altres pot\xc3\xa8ncies, en la intervenci\xc3\xb3 en els assumptes interns de la debilitada Xina de la dinastia Qing. Despr\xc3\xa9s de l'assassinat de dos dels seus missioners el 1897, els alemanys van obligar els xinesos a cedir-los la ciutat de Kiaochow, a la prov\xc3\xadncia de Shandong, durant un per\xc3\xadode de 99 anys; una concessi\xc3\xb3 similar a la que els brit\xc3\xa0nics havien aconseguit als nous territoris de Hong Kong despr\xc3\xa9s del final de la Segona Guerra de l'Opi. Des de Kiaochow, els alemanys van estendre r\xc3\xa0pidament la seva influ\xc3\xa8ncia a la resta de Shandong i van construir un important port militar a Tsingtao, que va esdevenir la principal base de la Kaiserliche Marine al Pac\xc3\xadfic i el lloc des d'on es dirigien les col\xc3\xb2nies alemanyes menors a Oceania._NEWLINE_La pres\xc3\xa8ncia alemanya a Shandong fou percebuda per les altres pot\xc3\xa8ncies europees com una amena\xc3\xa7a als seus interessos a la Xina, ra\xc3\xb3 per la qual comen\xc3\xa7aren a capturar una s\xc3\xa8rie de localitats portu\xc3\xa0ries xineses com a mitj\xc3\xa0 per reduir la influ\xc3\xa8ncia alemanya sobre la regi\xc3\xb3. Aix\xc3\xad, els brit\xc3\xa0nics van conquerir Weihaiwei, els russos L\xc3\xbcshunkou (coneguda a Occident com Port Arthur) i els francesos Kwang-Chou-Wan. Els brit\xc3\xa0nics tamb\xc3\xa9 van establir relacions cada vegada m\xc3\xa9s estretes amb els japonesos, la pot\xc3\xa8ncia emergent a la zona. El 30 de gener de 1902 es va firmar l'Alian\xc3\xa7a Anglo-Japonesa, que establia la cooperaci\xc3\xb3 militar entre ambd\xc3\xb3s pa\xc3\xafsos. Aquesta es va refor\xc3\xa7ar encara m\xc3\xa9s despr\xc3\xa9s de la vict\xc3\xb2ria japonesa en la guerra russojaponesa, el 1905, que va expulsar els russos del Mar Groc i va suposar l'entrada del Jap\xc3\xb3 dins del club de les grans pot\xc3\xa8ncies.\n_START_SECTION_\nEls primers mesos de guerra\n_START_PARAGRAPH_\nDespr\xc3\xa9s de l'esclat de la I Guerra Mundial, l'agost de 1914, els brit\xc3\xa0nics van sol\xc2\xb7licitar r\xc3\xa0pidament el suport japon\xc3\xa8s, en virtut dels tractats de cooperaci\xc3\xb3 entre ambd\xc3\xb3s pa\xc3\xafsos. El militarisme es trobava en apogeu al pa\xc3\xads i el primer ministre, Okuma Shigenobu, va pensar que podria frenar les aspiracions dels militars sobre el govern japon\xc3\xa8s si mantenia una estreta relaci\xc3\xb3 amb els brit\xc3\xa0nics. Per aix\xc3\xb2, el Jap\xc3\xb3 va llan\xc3\xa7ar el 15 d'agost un ultim\xc3\xa0tum a Alemanya exigint-li l'evacuaci\xc3\xb3 immediata de les aig\xc3\xbces sinojaponeses i el lliurament de Tsingtao al govern japon\xc3\xa8s. El 23 d'agost va expirar el termini i el Jap\xc3\xb3 va declarar la guerra a Alemanya._NEWLINE_La declaraci\xc3\xb3 de guerra va arribar en un moment en qu\xc3\xa8 Tsingtao no estava especialment protegit, ja que l'esquadra de creuers d'\xc3\x80sia, comandada per l'almirall Maximilian von Spee, havia deixat el port, on estava basada, per assegurar les Illes Marianes davant una possible invasi\xc3\xb3 brit\xc3\xa0nica i des d'all\xc3\xa0 (amb l'excepci\xc3\xb3 del SMS Emden, que havia partit cap a l'Oce\xc3\xa0 \xc3\x8dndic), s'havia dirigit a les costes de Sud-am\xc3\xa8rica, on va destruir la flota brit\xc3\xa0nica de Christopher Cradock a la batalla naval de Coronel, al sud de Xile, abans de ser ella mateixa destru\xc3\xafda en la batalla naval de les Malvines.\n_START_SECTION_\nPrimeres accions dels aliats\n_START_PARAGRAPH_\nEl primer moviment de l'Armada Imperial Japonesa va consistir en la tramesa d'una flota, dirigida pel vicealmirall Sadakichi Kato, a la badia de Jiaozhou a fi de bloquejar Tsingtao, bloqueig que es va iniciar el 27 d'agost. En el curs d'aquestes operacions, la Royal Navy va cedir als japonesos el cuirassat predreadnought HMS Triumph i el destructor HMS Usk, a fi de refor\xc3\xa7ar la flota japonesa, una mica obsoleta en comparaci\xc3\xb3 amb la de les grans pot\xc3\xa8ncies de l'Europa Occidental. No obstant aix\xc3\xb2, els japonesos disposaven en aquell moment d'alguns vaixells moderns que tamb\xc3\xa9 van emprar en el bloqueig, com el Wakamiya, capa\xc3\xa7 de portar hidroavions, els cuirassats tipus dreadnought Kawachi i Settsu i el creuer de batalla Kongo._NEWLINE_A partir del 2 de setembre es van produir desembarcaments de la 18a Divisi\xc3\xb3 d'Infanteria de l'Ex\xc3\xa8rcit Japon\xc3\xa8s a Lungkou i a la badia de Laoshan, ambdues a la pen\xc3\xadnsula de Shangdong i no lluny de Tsingtao. Els japonesos sumaven un total de 23.000 homes i 142 peces d'artilleria; per enfrontar-s'hi el Capit\xc3\xa0-Governador de Tsingtao, Alfred Meyer-Waldeck, amb prou feines comptava amb una guarnici\xc3\xb3 de 3.000 alemanys recolzats per menys de 1.000 xinesos i austrohongaresos. Despr\xc3\xa9s de la partida de la flota de creuers de von Spee, al port nom\xc3\xa9s romanien algunes naus obsoletes entre les quals es trobava el creuer protegit austrohongar\xc3\xa8s SMS Kaiserin Elizabeth, la tripulaci\xc3\xb3 del qual va lluitar a terra al costat de les tropes alemanyes._NEWLINE_D'altra banda, a fi de no deixar tota la situaci\xc3\xb3 a les mans dels japonesos, que probablement exigirien tota mena de concessions a la zona si obtenien una vict\xc3\xb2ria en solitari, els brit\xc3\xa0nics van enviar un contingent simb\xc3\xb2lic de 1.500 homes des de Tianjin (on es trobaven com a part de la for\xc3\xa7a estacionada all\xc3\xa0 des de la supressi\xc3\xb3 de la revolta dels b\xc3\xb2xers), comandats pel general Nathaniel Walter Barnardiston. El govern de la Xina, que en aquells moments era neutral en la guerra, va protestar per l'\xc3\xbas del seu territori a mans dels ex\xc3\xa8rcits estrangers, que hi circulaven lliurement i sense donar cap mena d'explicaci\xc3\xb3. Tot i aix\xc3\xad, no va poder fer cap altra cosa m\xc3\xa9s enll\xc3\xa0 de la diplom\xc3\xa0cia. Com en temps de la dinastia Qing, el pa\xc3\xads continuava sent summament feble i incapa\xc3\xa7 d'oposar-se a les inger\xc3\xa8ncies foranes._NEWLINE_Els alemanys havien sospesat la possibilitat d'emprendre un atac preventiu sobre la col\xc3\xb2nia brit\xc3\xa0nica de Weihawei a fi de sorprendre l'enemic, per\xc3\xb2 aix\xc3\xb2 es va rebutjar davant de la falta d'homes i, sobretot, de municions. Dividir la guarnici\xc3\xb3 a fi d'iniciar una expedici\xc3\xb3 d'\xc3\xa8xit m\xc3\xa9s que dubt\xc3\xb3s no hauria fet altra cosa que complicar encara m\xc3\xa9s la seva feble situaci\xc3\xb3. A m\xc3\xa9s, l'ex\xc3\xa8rcit japon\xc3\xa8s i les seves t\xc3\xa0ctiques de combat eren un complet misteri per als alemanys, que mai no s'hi havien enfrontat, i no hi havia manera de saber si en aquell moment optarien per un assalt amfibi directe o per un setge convencional des de terra. En aquest cas, era imprescindible saber on estaven desembarcant els japonesos (si \xc3\xa9s que ho feien), cosa que evidentment, els alemanys no podien con\xc3\xa8ixer. Durant la tensa espera que va seguir el bloqueig del port sense que s'iniciessin els combats, van comen\xc3\xa7ar a proliferar tot tipus d'especulacions i rumors entre les files alemanyes, totalment a\xc3\xafllades de l'exterior. Estaria de cam\xc3\xad la flota de Von Spee despr\xc3\xa9s de destruir els brit\xc3\xa0nics, i els japonesos no s'atrevien a atacar amb aquesta flota a les proximitats? Haurien pressionat els Estats Units al Jap\xc3\xb3 perqu\xc3\xa8 torn\xc3\xa9s a la no-bel\xc2\xb7liger\xc3\xa0ncia? Seria potser certa la hist\xc3\xb2ria que un senyor de la guerra xin\xc3\xa8s, descontent amb els anglesos, havia atacat les guarnicions brit\xc3\xa0niques al pa\xc3\xads i havia preparat una for\xc3\xa7a de fins a 80.000 homes al servei d'Alemanya?\n_START_SECTION_\nL'assalt a Tsingtao\n_START_PARAGRAPH_\nEl retard japon\xc3\xa8s en realitzar l'assalt es devia a dues raons: el p\xc3\xa8ssim temps a la zona, fuetejada en aquell moment per les inundacions provocades per un tif\xc3\xb3, i l'excessiva cautela dels japonesos, que sospesaven la possibilitat de caure en una emboscada alemanya d'un moment a un altre. El 13 de setembre, ambd\xc3\xb3s b\xc3\xa0ndols es van veure per fi les cares, en produir-se l'assalt d'un post de gu\xc3\xa0rdia alemany a Tsimo, a la frontera del protectorat, per un cos de la cavalleria japonesa. Despr\xc3\xa9s d'una petita escaramussa, els alemanys van abandonar la posici\xc3\xb3 i es van retirar cap a Tsingtao. Els japonesos van avan\xc3\xa7ar, van tallar la l\xc3\xadnia de ferrocarril de Shangtung i van tractar seguidament de bloquejar les carreteres constru\xc3\xafdes pels alemanys, a\xc3\xafllant de forma completa l'enclavament. El 18 de setembre la flota japonesa va obrir foc contra la platja de Lao Schan i la infanteria es va desplegar a fi d'assegurar el control sobre Tsimo. Un nou enfrontament amb un altre post de vigil\xc3\xa0ncia alemany al pas d'Hotung, aquesta vegada m\xc3\xa9s violent, va donar lloc al comen\xc3\xa7ament formal del setge._NEWLINE_Mayer-Waldeck va decidir retirar les seves forces de la primera l\xc3\xadnia de defensa i concentrar-les en la segona i tercera, a fi de garantir una defensa m\xc3\xa9s compacta. El coneixement de la situaci\xc3\xb3 a les files enemigues va comen\xc3\xa7ar a ser llavors un problema per a ambd\xc3\xb3s b\xc3\xa0ndols, per\xc3\xb2 gr\xc3\xa0cies a l'\xc3\xbas d'hidroavions, els japonesos van aconseguir una informaci\xc3\xb3 millor de la situaci\xc3\xb3 dels vaixells, defenses i danys causats als alemanys. Els dos b\xc3\xa0ndols tamb\xc3\xa9 van tractar d'aconseguir informaci\xc3\xb3 per mitj\xc3\xa0 dels civils xinesos a la zona, convertits en espies improvisats. En general, aquests es van decantar del b\xc3\xa0ndol japon\xc3\xa8s, ja que estaven descontents amb la prepot\xc3\xa8ncia mostrada pels alemanys des de l'ocupaci\xc3\xb3 de la zona 17 anys abans. La informaci\xc3\xb3 que facilitaven als alemanys sobre les baixes japoneses era habitualment exagerada i \xc3\xa9s possible que aix\xc3\xb2 anim\xc3\xa9s Mayer-Waldeck a realitzar un petit contraatac a la rodalia de Tsimo, a c\xc3\xa0rrec d'una petita for\xc3\xa7a de 130 homes recolzats per 4 metralladores que va atacar per sorpresa un post avan\xc3\xa7at japon\xc3\xa8s. No obstant aix\xc3\xb2, els japonesos van mantenir les posicions i van obligar els alemanys a retirar-se de nou. Poc despr\xc3\xa9s van arribar a Lao Schan els refor\xc3\xa7os brit\xc3\xa0nics.\n_START_SECTION_\nEls combats pel tur\xc3\xb3 Prinz Heinrich\n_START_PARAGRAPH_\nEl 26 de setembre Kamio va ordenar un aven\xc3\xa7 general. Es van succeir escaramusses de diversa consideraci\xc3\xb3 durant l'aven\xc3\xa7, per\xc3\xb2 a poc a poc els posts alemanys de la segona l\xc3\xadnia van anar caient, molts d'ells sense vessament de sang, simplement abandonats pels alemanys, que es retiraven cap a l'\xc3\xbaltima l\xc3\xadnia de defensa. Els vaixells alemanys fondejats al port van obrir foc i van destruir una posici\xc3\xb3 japonesa sobre un tur\xc3\xb3; aix\xc3\xb2 va fer que Kamio orden\xc3\xa9s a Kato que comenc\xc3\xa9s a bombardejar la flota enemiga._NEWLINE_Els dies 27 i 28 de setembre el temps va empitjorar encara m\xc3\xa9s, per\xc3\xb2 els japonesos van decidir prosseguir amb el seu aven\xc3\xa7, fins i tot durant la nit. Kamio va ordenar atacar la petita fortalesa situada al tur\xc3\xb3 Prinz Heinrich (l'\xc3\xbaltima d'import\xc3\xa0ncia en la segona l\xc3\xadnia de defensa), operaci\xc3\xb3 en la qual els alemanys van oferir una resist\xc3\xa8ncia m\xc3\xa9s dura de l'esperada. El combat, pr\xc3\xa0cticament a les fosques, es va saldar amb la mort de 24 japonesos i 6 alemanys. Els 54 alemanys restants van oferir lliurar la posici\xc3\xb3 a canvi de qu\xc3\xa8 se'ls permet\xc3\xa9s retrocedir fins a Tsingtao, cosa que els japonesos no van acceptar i van retenir els soldats alemanys com a presoners. D'altra banda, el foc aliat sobre els vaixells alemanys va obligar aquests a retirar-se cap a l'interior del port.\n_START_SECTION_\nContraatacs alemanys\n_START_PARAGRAPH_\nEls alemanys van emprendre un nou contraatac el 2 d'octubre, enviant 3 companyies per comprovar la situaci\xc3\xb3. Una va trobar una trinxera japonesa buida, mentre que les altres van ser sorpreses per tropes enemigues, iniciant-se un combat que es va saldar amb 29 soldats alemanys caiguts i 6 presoners. No obstant aix\xc3\xb2, els alemanys (segurament esperonats pels falsos informes xinesos) van qualificar l'acci\xc3\xb3 com un \xc3\xa8xit en creure que havien infringit greus baixes a l'enemic. L'arribada dels brit\xc3\xa0nics va ser interpretada err\xc3\xb2niament com un indicatiu que els japonesos estaven sent superats i necessitaven refor\xc3\xa7os. La moment\xc3\xa0nia inutilitzaci\xc3\xb3 del Triumph, que es va haver de retirar dels enfrontaments al port, va ser considerada tamb\xc3\xa9 com una nova vict\xc3\xb2ria, tot i que la nau va ser reparada i va tornar al seu lloc en poc temps._NEWLINE_El 15 d'octubre va arribar un nou tif\xc3\xb3 que va produir encara m\xc3\xa9s inundacions i 25 soldats japonesos van morir ofegats. No va ser l'\xc3\xbanic problema per als aliats, ja que dos dies m\xc3\xa9s tard el vell destructor alemany S90 va trencar el bloqueig aliat sobre el port en llan\xc3\xa7ar un torpede contra el creuer lleuger Takachiho, enfonsant-lo i escapant a la recerca d'un altre port xin\xc3\xa8s durant la nit. Juntament amb el vaixell japon\xc3\xa8s es van enfonsar 253 dels 256 homes que componien la seva tripulaci\xc3\xb3. Tanmateix, aquest \xc3\xa8xit va comprometre al seu torn la seguretat del port alemany, ja que nom\xc3\xa9s quedaven dos vaixells que el poguessin defensesar:: el Jaguar i el Kaiserin Elizabeth. El 22 d'octubre 80 soldats alemanys van dirigir un \xc3\xbaltim atac sobre les files japoneses, per\xc3\xb2 van ser f\xc3\xa0cilment repel\xc2\xb7lits.\n_START_SECTION_\n\xc3\x9altims enfrontaments i capitulaci\xc3\xb3 alemanya\n_START_PARAGRAPH_\nEntre el 29 i 31 d'octubre, amb el temporal ja extint, els navilis japonesos al complet van iniciar un nou bombardeig massiu de les fortificacions alemanyes, mentre que l'artilleria japonesa feia el mateix des de terra; aix\xc3\xb2 va destruir completament les defenses alemanyes. Els projectils, grans obusos d'onze polzades, van seguir llan\xc3\xa7ant-se de forma cont\xc3\xadnua tant de dia com de nit, a fi d'evitar que els assetjats poguessin realitzar reparacions de cap tipus. Protegida pel foc d'artilleria, la infanteria japonesa va cavar noves l\xc3\xadnies de trinxeres que tancaven cada vegada m\xc3\xa9s el c\xc3\xa8rcol sobre Tsingtao. Despr\xc3\xa9s d'intercanviar trets amb una patrulla de reconeixement japonesa, Meyer-Waldeck va decidir que les tripulacions del Jaguar i del Kaiserin Elizabeth, que ja no podien fer gran cosa al mar, s'afegissin a la defensa terrestre de les l\xc3\xadnies._NEWLINE_El comandament japon\xc3\xa8s va ordenar llavors que cada dia s'avanc\xc3\xa9s 300 metres, al terme dels quals es cavaria una nova l\xc3\xadnia de trinxeres. A l'alba del 4 de novembre una companyia d'infanteria i enginyers va atacar l'estaci\xc3\xb3 de bombatge que assortia d'aigua la fortalesa i la va prendre sense grans problemes juntament amb 21 presoners. A partir d'aquell moment els alemanys van haver d'utilitzar els pous d'emerg\xc3\xa8ncia que hi havia en l'interior de la base. Aquella nit, els refor\xc3\xa7os brit\xc3\xa0nics (que avan\xc3\xa7aven al mateix temps que els seus aliats japonesos, per\xc3\xb2 de forma separada) es van trobar en una zona en la qual el nivell fre\xc3\xa0tic era massa alt com per a poder excavar trinxeres. El desconcert provocat a les files angleses va ser aprofitat pels alemanys, que els van causar 8 morts i 18 ferits abans de fer-los retrocedir. Aquest incident va generar noves disputes entre els dos comandaments aliats, que es van acusar m\xc3\xbatuament de trencar la l\xc3\xadnia d'aven\xc3\xa7. No obstant aix\xc3\xb2, les operacions militars van prosseguir com estava previst i l'endem\xc3\xa0 es va aconseguir destruir l'\xc3\xbaltima bateria alemanya que quedava operativa sobre el port. En aquell moment bona part de les fortificacions alemanyes ja estaven en ru\xc3\xafnes i era obvi que el desenlla\xc3\xa7 s'apropava. Meyer-Waldeck va enviar el seu \xc3\xbaltim informe a la Xina, des d'on es va retransmetre Alemanya, i va esperar l'assalt final que es produiria la nit del 6 de novembre._NEWLINE_Despr\xc3\xa9s d'algunes maniobres de reconeixement de la infanteria japonesa, en les quals s'intentava trobar punts febles en la defensa alemanya, les tropes aliades van atacar l'\xc3\xbaltima l\xc3\xadnia de defensa i van aconseguir trencar-la. Els combats es van produir majorit\xc3\xa0riament a les zones d'acc\xc3\xa9s als b\xc3\xbanquers que servien d'\xc3\xbaltim refugi als assetjats i es van reduir majorit\xc3\xa0riament a c\xc3\xa0rregues de baioneta, ja que la foscor i l'estretor del camp de batalla impedien obrir foc en condicions. Fins i tot es va produir un combat a espasa entre un capit\xc3\xa0 japon\xc3\xa8s i un tinent alemany. Per al mat\xc3\xad del 7 de novembre, els brit\xc3\xa0nics i japonesos ja controlaven Tsingtao. Meyer-Waldeck va ordenar llavors la rendici\xc3\xb3 de la pla\xc3\xa7a i de les tropes que encara combatien. Les \xc3\xbaltimes baixes de la batalla les posaria la tripulaci\xc3\xb3 d'un torpediner japon\xc3\xa8s que va xocar contra una mina quan tractava de fondejar al port, el 10 de novembre.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEls assetjats van perdre 199 homes i la resta van ser fets presoners. Per la seva part, els brit\xc3\xa0nics van tenir nom\xc3\xa9s 16 morts, mentre que els japonesos van acabar amb 3 naus enfonsades i m\xc3\xa9s de 700 homes caiguts. Aix\xc3\xad i tot, els costos van ser escassos per als vencedors si es t\xc3\xa9 en compte que el que estaven assaltant era una gran fortalesa i base naval. Durant anys, els mitjans alemanys propagarien la falsa informaci\xc3\xb3 que la batalla de Tsingtao havia costat prop de 12.000 baixes als aliats. El port va ser cedit als japonesos i els vaixells que encara eren aprofitables, com el Kaiserin Elizabeth van ser confiscats pels brit\xc3\xa0nics, que els usarien durant la guerra._NEWLINE_La caiguda de Tsingtao, uns dos mesos despr\xc3\xa9s de la conquesta de la Nova Guinea Alemanya per forces australianes, va acabar amb l'\xc3\xbaltima gran base alemanya al Pac\xc3\xadfic. En els dies seg\xc3\xbcents es produiria la f\xc3\xa0cil ocupaci\xc3\xb3 de les \xc3\xbaltimes col\xc3\xb2nies alemanyes a la zona, com a les illes Salom\xc3\xb3, les illes Marianes, les illes Carolines, Palau i les illes Marshall, majorit\xc3\xa0riament per forces japoneses. A causa d'aquesta participaci\xc3\xb3, el Jap\xc3\xb3 va ser un dels \xc2\xabcinc grans\xc2\xbb que van firmar el Tractat de Versalles el 1919 i, ja com a superpot\xc3\xa8ncia, va poder annexar els territoris ocupats com a col\xc3\xb2nies pr\xc3\xb2pies i potenciar la seva expansi\xc3\xb3 sobre la Xina (a la qual ja havia for\xc3\xa7at a acceptar les \xc2\xabVint-i-una Demandes\xc2\xbb el 1915, tot i que els occidentals van obligar els japonesos a retractar-se'n poc despr\xc3\xa9s) sense que cap pot\xc3\xa8ncia occidental tingu\xc3\xa9s la intenci\xc3\xb3 d'impedir-li-ho realment. L'expansionisme japon\xc3\xa8s, que finalment ocasionaria la ruptura de l'alian\xc3\xa7a anglo-japonesa el 1921, la sortida del Jap\xc3\xb3 de la Societat de Nacions el 1933, la Segona Guerra Sinojaponesa (1937-1945) i l'entrada del Jap\xc3\xb3 en la Segona Guerra Mundial a partir de 1941, no hauria pogut desenvolupar-se de la mateixa manera si Alemanya hagu\xc3\xa9s retingut Tsingtao, o si aquesta hagu\xc3\xa9s caigut a mans brit\xc3\xa0niques d'haver-se mantingut el Jap\xc3\xb3 en la neutralitat."